KIRJALLINEN KYSYMYS E-1153/03

esittäjä(t): Ilda Figueiredo (GUE/NGL) komissiolle

(1. huhtikuuta 2003)

Aihe: Forest Focus -ohjelma ja metsäpaloja ehkäisevät toimenpiteet

Neuvosto on jo hyväksynyt Forest Focus -metsienvalvontaohjelmaa koskevan asetuksen. Tätä asetusta koskevassa Euroopan parlamentin lausunnossa, jota käsiteltiin helmikuun täysistunnossa, korostettiin melkoisesti sitä, että uudella asetuksella on jatkettava asetukseen (ETY) N:o 2158/1992(1) sisältyneitä toimenpiteitä metsäpalojen ehkäisemiseksi. Kyseisillä toimenpiteillä, joihin on aina ollut käytettävissä vain niukasti varoja, tuhoisia metsäpaloja on pysytty torjumaan eri maissa ja alueilla, joissa metsäpalojen syttymisvaara on suuri, etenkin Portugalissa. On tarpeen ottaa huomioon, että saasteet vaikuttavat enemmän Pohjois-Eurooppaan, mutta metsäpalot ovat etelän vitsaus.

On myös muistettava, että asetukseen (ETY) N:o 2158/1992 sisältyviin ehkäiseviin toimenpiteisiin kuuluu toimia, joita maaseudun kehittämisestä annettu asetus (EY) N:o 1257/1999(2) ei kata, koska sen metsiä ja metsätaloutta koskevat tavoitteet ovat toiset. Täysistunnossa käyttämässäni puheenvuorossa muistutin, että jos näitä ehkäiseviä toimenpiteitä ei sisällytetä tähän asetukseen, se merkitsisi metsäpalojen ehkäisyyn myönnettävien määrärahojen vähentymistä ja asettaisi kyseenalaiseksi kaikki nykyiset hankkeet, jotka ovat jo osoittaneet yhteisön tukitoimien tuottaneen lisäarvoa. Niinpä tämän asetuksen määrärahat eivät ole ainoastaan riittämättömät vaan pienemmät kuin asetuksen (ETY) N:o 2158/1992 nojalla metsäpaloja ehkäiseviin toimenpiteisiin myönnetyt määrärahat. Erityisesti tämä koskee metsäpalojen ehkäisemistä tiedotuskampanjoin ja henkilöstön koulutusta. Toimenpiteiden rahoittaminen maaseudun kehittämisen varoista vaarantuu, kun otetaan huomioon, että rahastoja, joilla varmistettiin niiden rahoitus, ei siirretä. Näin ollen vitsaukseksi muodostuneita metsäpaloja vastustavat yhteisön toimet vaarantuvat, ja tehokkaan metsiensuojelun alalla otetaan askel taaksepäin.

Mihin nykyistä asetusta korjaaviin toimenpiteisiin komissio aikoo tässä yhteydessä ryhtyä, jotta varmistetaan edellisessä asetuksessa (ETY) N:o 2158/1992 säädettyjen toimien jatkuminen ainakin nykyisten rahoitusnäkymien loppuun niin, että tehokasta metsiensuojelua koskevat tukitoimet taataan? Eikö komissio pidä määrärahoja riittämättöminä, kun otetaan huomioon tuhoisien metsäpalojen laajuus ja niiden aiheuttamat riskit EU:n metsäperinnölle?

(1) EYVL L 217, 31.7.1992, s. 3.

(2) EYVL L 160, 26.6.1999, s. 80.

Margot Wallströmin komission puolesta antama vastaus

(15. toukokuuta 2003)

Komissio on myöntänyt, että ilmansaasteet ja lähinnä Etelä-Eurooppaa vaivaavat metsäpalot voivat vahingoittaa metsiä vakavasti. Unioni on tarjonnut jäsenvaltioille tukeaan metsien valvomiseksi ja suojaamiseksi näiltä vitsauksilta antamalla 17. marraskuuta 1986 neuvoston asetuksen (ETY) N:o 3528/86 yhteisön metsien suojelusta ilmansaasteilta(1) ja 23. heinäkuuta 1992 neuvoston asetuksen (ETY) N:o 2158/92 metsäpalojen torjunnasta yhteisössä. Kummankin asetuksen määräaika päättyi 31. joulukuuta 2002. Näiden kahden asetuksen lisäksi metsäpalojen ehkäisemistä on tuettu panemalla täytäntöön maaseudun kehittämistä koskevia säännöksiä Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17. toukokuuta 1999 annetun neuvoston asetuksen (EY) N:o 1257/1999 nojalla sekä tarkistamalla ja kumoamalla tiettyjä asetuksia. Suurin osa etelän jäsenvaltioista ja niiden alueista on sisällyttänyt nämä toimenpiteet maaseudun kehittämistä koskeviin suunnitelmiinsa vuosiksi 20002006.

Komissio esitti vuonna 2002 Forest Focus -asetuksen metsien ja ympäristövuorovaikutusten seurannasta yhteisössä(2). Ehdotuksen tarkoituksena on uuden metsien ja ympäristövuorovaikutusten seurantaa koskevan unionin toimintasuunnitelman käyttöönotto unionin metsien suojelemiseksi. Toimintasuunnitelma perustuu kahteen aiemmin mainittuun neuvoston asetukseen, jotka koskevat ilmansaasteiden ja metsäpalojen metsäekosysteemeihin kohdistuvia vaikutuksia, sekä näillä asetuksilla aikaan saatuihin tuloksiin. Toimintasuunnitelmaan sisällytetään uusia osia, joiden avulla voidaan arvioida laajemmin metsäekosysteemien tilaa. Ehdotuksessa määrätään, että jäsenvaltioiden seurantatoimet, erityisesti tiedonkeruu, tutkimukset, kokeet ja demonstraatiohankkeet, toteutetaan monivuotisilla kansallisilla ohjelmilla. Ehdotuksella luodaan monivuotiset puitteet, jotka kattavat aluksi kuuden vuoden jakson 20032008.

Ehdotukseen ei sisälly metsäpaloja ehkäiseviä toimenpiteitä, koska ne kuuluvat jo useimpien etelän jäsenvaltioiden alueiden maaseudun kehittämissuunnitelmiin. Ehdotukseen sisältyy toimia metsäpalojen käsittelemiseksi ja etenkin metsäpalojen seurantaa ja niiden metsiin kohdistuvia vaikutuksia koskevia toimia, tutkimuksia palojen vaikutuksista metsän ekosysteemiin sekä yhtenäistettyjä hankkeita ja demonstraatiohankkeita, joiden avulla voidaan paremmin ehkäistä metsäpaloja ja suojella ekosysteemiä. Osa talousarviosta on varattu näihin toimiin, joita sovelletaan etelän jäsenvaltioihin (1,51,7 miljoonaa euroa vuodessa). Tämäntyyppiset toimet eivät ole tukikelpoisia maaseudun kehittämistä koskevan asetuksen nojalla. Tämän vuoksi ei ole vaaraa siitä, että unioni yhteisrahoittasi toimea kahdesta erilaisesta rahoitusvälineestä. Unioni rahoittaa näin ollen myös jatkossa kansallisia metsänsuojelupolitiikoita neuvoston asetuksen (EY) N:o 1257/1999 ja Forest Focus -asetuksen nojalla.

Neuvosto saavutti 4. maaliskuuta 2003 poliittisen yhteisymmärryksen Forest Focus -asetusta koskevasta yhteisestä kannasta. Yhteinen kanta toimitetaan parlamentille toista käsittelyä varten yhteispäätösmenettelyn mukaisesti.

(1) EYVL L 326, 21.11.1986.

(2) EYVL C 20 E, 28.1.2003.